Chimanda huasha,
Jesús cuti pai yachachishca runaunama ricurimuca,
Tiberias lamar patai.
Cai samii ricurica:
Simón Pedro,
‘Chapa Huahua’ nishca Tomás,
Galilea Canámanda Natanael,
Zebedeo churiuna,
shu ishqui Jesús yachachishca runaunandi pariju tianauca.
Simón paigunara nica:
“Licangaj riuni.”
Chishujcunas:
“Canhua catimunchi,”
ninauca.
Risha,
canuai icunauca.
Tuta pagarijta licasha,
mana imaras apinaucachu.
Punzhayaushcai,
Jesús pulayai shayarica.
Yachachishca runauna Jesús ajta mana ricsinaucachu.
Jesús:
“Churihuauna,”
nica,
“¿imahuallas micunara charinguichichu?”
“Illanmi,”
ninauca.
Paigunara nica:
“Licara ali maqui partima shitaichi,
tupanguichimi.
Shinajpi licara shitajpi,
ashca aichahua apirica.
Licara mana imasna rashas llucchihuaj aca,
ashca aichahua tiashcamanda.
Shinajpi chi Jesús llaquishca yachachishca runa Pedrora nica:
“Señormi.”
Simón Pedro Señor ajta uyasha,
churarinara churarisha chumbillica,
llatan ashcamanda;
chasna rasha yacuma pahuaca.
Chishu yachachishca runauna canuandi shamunauca,
licara aisasha,
paiguna yacu mayanmanda mana yapa carui anauca,
patsaj metro tupullai.
Allpama pactamusha,
ninara apichishcara ricunauca,
nina ahuai aichahuara churashcaras,
tandandi,
Jesús paigunara nica:
“Cuna apishca aichahuamanda apamichi.
Simón Pedro sicasha,
licara pulayama aisamuca.
Atun aichahuaunahua undashca aca,
shu patsaj picha chunga quinsa tupu.
Shina ashca ajllaira lica mana lliquiricachu.
Jesús paigunara nica:
“Micuj shamichi” Pihuas paita tapungaj manzhanauca:
“Canga,
¿pitangui?”
nisha,
pai Señor ashcara riparashallara.
Shinajpi Jesús shamusha,
tandara apisha paigunara cuca,
shinallara aichahuaras.
Caita ña quinsa cuti Jesús pai yachachishca runaunama ricurimuca pai causarishca huasha.
Micushca huasha,
Jesús Simón Pedrora nica:
“Simón,
Jonaspa churi,
¿caigunamanda yali ashcara llaquihuanguichu?”
Pedro cutipaca:
“Ari,
can yachangui,
Señor,
ñuca canda llaquinimi.”
Jesús paita nica:
“Ñuca burigu huahuaunara carangui.”
Ishqui cuti Jesús paita nica:
“Simón,
Jonaspa churi,
¿ashcara llaquihuanguichu?”
“Ari,”
nica,
“can yachangui,
Señor,
ñuca canda llaquinimi.”
Jesús paita nica:
“Ñuca buriguunara carangui.”
Jesús quinsa cuti tapuca:
“Simón,
Jonaspa churi,
¿llaquihuanguichu can?”
Pedro,
Jesús quinsa cuti tapushcai,
“Llaquihuanguichu,”
nishcamanda llaquiricami.
Cutipaca:
“Señor,
tucuira yachangui.
Ñuca canda llaquishcara yachangui.”
Jesús paita nica:
“Ñuca buriguunara carangui.
Sirtu pacha canda nini:
Can malta ashcai canllara churaricangui,
maima munashcamas purij acangui.
Randi can rucu tucushcai,
maquiunara chutachingui,
shuj canda churachingami,
can mana munashcama canda pushangami.”
Caita nica Jesús,
Pedro ima huañunahuara huañungarauca,
Diosta sumajyachingaj.
Shina rimasha Jesús,
“Catihuai,”
nica.
Pedro vultiarisha,
Jesús llaquishca yachachishca runara catimujta ricuca.
Pai Jesúspa rayai quimirisha sirij aca tuta micushcai,
Jesústa tapuca,
“Señor,
¿pita canda intrigangaraun?”
Pedro paita ricusha,
Jesústa nica:
“Señor,
¿cai runa imara?”
Jesús nica:
“Ñuca cuti tigramungagama pai tiauchu munasha,
¿canda imara?
Canga,
catihuai.”
Shinajpi uquiunapura cai shimi mirarica,
cai yachachishca runa mana huañunachu.”
Astaun Jesús mana nicachu:
“Mana huañunachu,”
randi casna nica:
“Cai runa ñuca cuti tigramungagama tiauchu ñuca munasha,
¿canda imara?”
Caimi cai tucuira rimaj yachachishca runa.
Cai tucuira quillcacami.
Pai rimashcauna sirtu ajta yachanchi.
Shinallara Jesús shu rashcauna ashca tianaun;
caranda chican chican quillcajpiga intiru cai pacha mana pactanmachu aca quillcashca libruunara charingaj yachin.
Amen.